《东禅百韵》
宋代·刘宰

群居厌嚣烦，兀坐怅离索。
动静两何心，求端徯先觉。
张氏好兄弟，同游得先诺。
重以临邛客，雍客出莲幕。
二难秀金枝，高会困酬酢。
客来惊醉梦，倒屣出檐箔。
符子方下帷，训子傅家学。
汤子方涉笔，词赋工雕斲。
闭门各有适，跫然闻剥啄。
钱君丈人行，邂逅同出郭。
冲飚翼飞盖，宿润沾芒屩。
山僧迎户外，萧散出林鹤。
升堂忽起敬，先正事超草。
于今国犹活，繄尔尽忠恪。
禅房灯火闇，遗像丹青落。
惟馀我辈人，往事记其略。
缅怀百年后，贤愚一丘貉。
风炉催煮茗，胸次浇磊落。
开轩一凝睇，伟观夺岩壑。
古木矫龙蛇，藤萝暄鸟雀。
亭亭阶前竹，左右森矛矟。
老榦欲摩空，穉绿犹含箨。
微风度疏櫺，万竅呈笙籥。
鼎来闻歌呼，冠带亦褒博。
汝岂陈孟公，四坐为惊愕。
祸福宁所知，字画妄穿凿。
俳优时所拙，掀髯资一噱。
山僧如有意，太息事殊昨。
众真拥灵君，昨梦非冥漠。
人情良易感，意气随飘泊。
焉知宋玉赋，浪费屠门嚼。
朝云无定姿，密意终难托。
弃置勿重陈，声色等臭恶。
觞行奉壶矢，尚想古乐乐。
围棊对空枰，白日忽飞雹。
势成秦始大，计误鲁日削。
将士儿戯尔，回旋守宫钥。
车马或殆烦，俘虑到帏幄。
张拳合奇偶，奋臂几攫捕。
嘉名袭百子，覆射师方朔。
数穷或自蹈，世事真难度。
情生渐浩浩，奥义相磨琢。
寿夭徵彭殇，小大稽鹏莺。
天高何所县，地垕何所著。
孰怒而雷震，孰笑而电烁。
兴王悼茕独，季世惨炮烙。
道隆此何幸，道降此何薄。
生乎谁汝恩，逝矣谁汝虐。
毫釐有必争，司马振饶镯。
义正誓不屈，勇士赴鼎镬。
少焉两忘言，水净潜鳞灼。
行乐未有极，暮霞横日脚。
催归走重隶，欲去仍复却。
顾瞻忽有念，郁悒忘谐谑。
凿井成先志，结甃石凿凿。
危亭俯逵道，栋宇更旁拓。
北牖瞰清渠，西轩粲花药。
借问彼保营，游手事蒲博。
荆簪田家妇，群居勇奔躣。
有问不能对，彼岂弃耕获。
似言岁苦饥，货鬻逮钱鎛。
多谢贤令君，恻怛尤民瘼。
精诚彻高厚，一雨洗炎熇。
种艺贵及时，少稽沟浍涸。
丁钱曾几何，秋苗遗合勺。
牌追甚星火，胥吏逾毒蠚。
或云勾稽职，久矣废矩彟。
催科苦重叠，受害偏贫弱。
丁壮腹难枵，努力重锄获。
老妇徒跣去，讵敢辞笞掠。
暮归已戴星，晨出鸡咿喔。
疾行君勿嗤，寸步千里邈。
吾闻古哲王，重木抑末作。
岂其倚市门，馀财暨丹雘。
而此力田民，往往困椎剥。
令君诚昭昭，忠告期谔谔。
念此久忘归，露濡襟袖渥。
馀香来佛殿，幽响动帘铎。
空庭炳双烛，木末翻鸟鹊。
清兴浩无涯，洗盏复更酌。
残杯屏督邮，珍送来丝络。
兹欢诚有馀，兹会欢难数。
别驾人中仙，精爽排秋鹗。
六年脱曹尉，缇车佐言岳。
少须尺一诏，归持紫荷橐。
堂堂蒲圻掾，少学鄙卫霍。
栖迟绾黄绶，百鍊敛锋锷。
踞鞍尚堪行，投笔清河洛。
含山控边陲，壮志方蹻蹻。
逝将策殊勋，恩光辉棣萼。
粹然六君子，总抱荆山璞。
或登贤能书，拿云出头角。
或游王侯间，健笔驱蛟鳄。
或欲振家声，尘言束高阁。
行矣拔连茹，大廷副亲擢。
谁其恋乡邑，株守甘龌龊。
惟予与世达，自分同尺蠖。
他时一樽酒，重赴山僧约。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。